ທະຫານ ສຫລ 11 ຄົນເສຍຊີວິດ ​ໃນອຸບັດເຫດ ເຮ​ລິ​ຄອບ​ເຕີ ຕົກຢູ່ລັດ Florida
ເຮ​ລິ​ຄອບ​ເຕີ​ Black Hawk ສອງ​ລຳ ​ໄດ້ທຳ​ການ​ເຝິກ​ແອບ ​ໃກ້ໆ​ຖານທັບອາກາດ Eglin ​ຂະນະ​ທີ່​ມີ​ໝອກປົກ​ຄຸມໜາ ​ເມື່ອ​ນຶ່ງ​ໃນ​ເຮ​ລິ​ຄອ​ບ​ເຕີສອງລຳ ໄດ້​ຕົກ.
ບັນດາເຈົ້າໜ້າທີ່ກອງທັບອາກາດສະຫະລັດ ກ່າວໃນວັນພະຫັດ ວານນີ້ວ່າ ທະຫານສະຫະລັດທັງໝົດ 11 ຄົນ ທີ່ຢູ່ໃນເຮລິຄອບເຕີ Black Hawk ຂອງກອງທັບບົກສະຫະລັດ ທີ່ໄດ້ປະສົບອຸບັດເຫດ ຕົກລົງໃສ່ນ້ຳ ນອກຝັ່ງລັດ Florida ເມື່ອວັນອັງຄານຜ່ານມານັ້ນ ແມ່ນເຊື່ອກັນວ່າ ເສຍຊີວິດແລ້ວ ແລະ ປະຕິບັດງານໄດ້ຫັນປ່ຽນ ຈາກການກູ້ໄພ ໄປເປັນການເກັບກູ້ ພັນເອກອາກາດ Monte Cannon ກ່າວວ່າ ບັດນີ້ ກອງທັບ ໄດ້ ເພັ່ງເລັງໃສ່ ເກັບກູ້ຊາກເຮລິຄອບເຕີ ຊຶ່ງບັນດານັກຄົ້ນຫາ ພົບ ເຫັນແລ້ວ ຢູ່ພື້ນນ້ຳໃນເຂດ Santa Rosa Sound ໃກ້ໆກັບ ຖານທັບອາກາດ Eglin ພ້ອມກັບຊາກສົບທັງໝົດ ຂອງທະຫານນາວິກະໂຍທິນ 7 ສົບ ແລະ ກຳລັງພິທັກຊາດຂອງລັດ Louisiana 4 ສົບ ຜູ້ທີ່ຢູ່ໃນເຮລິຄອບເຕີນັ້ນ ຊາກສົບຂອງກຳລັງພິທັກຊາດສອງສົບ ແມ່ນເຊື່ອກັນວ່າ ຍັງຄ້າງ ຄາຢູ່ໃນຊາກເຮຣີຄອບເຕີ້ ກອງທັບກ່າວວ່າ ກ່ອນໜ້ານີ້ ສິ້ນສ່ວນບາງຢ່າງຂອງສົບໄດ້ຖືກ ພັດຂຶ້ນຝັ່ງ ໃນວັນພຸດຜ່ານມານີ້ ກອງທັບກ່າວອີກວ່າ ເຮລິຄອບເຕີ Black Hawk ສອງລຳ ໄດ້ ທຳການເຝິກແອບ ໃກ້ໆຖານທັບ Eglin ໃນສະພາບ ທີ່ມີໝອກ ປົກຄຸມ ໜາ ເມື່ອນຶ່ງໃນສອງເຮລິຄອບເຕີ ໄດ້ຕົກລົງຢູ່ໃນເຂດ ນ້ຳແຫ່ງນຶ່ງ ທີ່ແຄບໆ ລະຫວ່າງແຜ່ນດິນໃຫຍ່ທາງພາກເໜືອ ຂອງລັດ Florida ກັບ ເກາະທີ່ກັ້ນທະເລ ເຮລິຄອບເຕີ Black Hawk ລຳທີສອງໄດ້ບິນກັບຄືນໄປຖານທັບ ຢ່າງປອດໄພ ພັນເອກອາກາດ Cannon ກ່າວໃນວັນພະຫັດວານນີ້ວ່າ ບັນດານັກສືບສວນສອບສວນ ຈາກກອງທັບບົກ ແລະ ນາວິກະໂຍທິນ ຈະພະຍາຍາມ ກຳນົດວ່າ ເປັນຍ້ອນສາເຫດ ອັນໃດ ທີ່ເຮັດໃຫ້ເຮລິຄອບເຕີຕົກ